13મી જુલાઈએ થનારા સૂર્યગ્રહણ અંગે વધુ માહિતી આપતાં ભારતીય સ્ટેટ બેન્કના ચીફ મેનેજર અને જયોતિષ શાત્રના અભ્યાસુ કિરીટભાઈ ત્રિવેદીએ જણાવ્યું કે, 13મી જુલાઈએ થનારું ખંડગ્રાસ સૂર્યગ્રહણ અને અષાઢવદ અમાસને 11મી ઓગસ્ટે થનારૂં ખંડગ્રાસ સૂર્યગ્રહણ ભારતમાં દેખાવાના નથી તેથી તેને ધાર્મિક રીતે પાળવાના રહેતા નથી. જ્યારે અષાઢ સુદ પૂર્ણિમાને 27 જુલાઈ અને 28 જુલાઈએ થનારું ખગ્રાસ ચંદ્રગ્રહણ ભારતમાં દેખાવાનું હોવાથી તેને ધાર્મિક રીતે પાળવાનું રહેશે. સામાન્ય રીતે દર વરસે 4 થી 6 ગ્રહણો દેખાય છે. લગભગ સરેરાશ 6 કે 7 વરસે એક જ મહિનામાં ત્રણ ગ્રહણો આવતા હોય છે. પૌરાણિક કથા અનુસાર રાહુ જયારે સૂર્ય કે ચંદ્રને ગ્રસવા આવે ત્યારે રાહુની છાયા સૂર્ય કે ચંદ્ર પર પડવાથી ગ્રહણ થાય છે. આ પૌરાણિક કથાને વૈજ્ઞાનિક સમર્થન પ્રાપ્ત થતું નથી. વિજ્ઞાન અનુસાર જ્યારે સૂર્ય અને પૃથ્વીની વચ્ચે ચંદ્ર આવે ત્યારે સૂર્યગ્રહણ થાય છે અને સૂર્ય-ચંદ્ર અને પૃથ્વી એક લાઈનમાં આવે અને ચંદ્ર પૃથ્વીના પડછાયામાં આવે ત્યારે ચંદ્રગ્રહણ થાય છે. સૂર્યગ્રહણ અમાસને દિવસે તો ચંદ્રગ્રહણ પૂનમના દિવસે થાય છે.